
1 POSLANIE ŠKOLY, CIELE VÝCHOVY A VZDELÁVANIA, ZAMERANIE   ŠKOLY

Vlastné ciele a poslanie výchovy a vzdelávania v našej materskej škole sme si stanovili v súlade so všeobecnými cieľmi ustanovenými v štátnom vzdelávacom programe, s cieľmi výchovy a vzdelávania ustanovenými v školskom zákone, s cieľmi stanovenými v projekte riadenia a rozvoja materskej školy, s potrebami a záujmami detí, zákonných zástupcov a pedagogických zamestnancov a vlastným zameraním školy.

1.1  Poslanie materskej školy
· Podporovať osobnostný rozvoj dieťaťa v sociálno-emocionálnej, intelektuálnej, telesnej, morálnej a estetickej oblasti, rozvíjať schopnosti a zručnosti dieťaťa, utvárať predpoklady na ďalšie vzdelávanie, pripraviť dieťa na život v spoločnosti v súlade s jeho vekovými a individuálnymi osobitosťami,
· formovať dieťa ako aktívne vzdelávajúci sa subjekt v duchu tvorivo humanistickej koncepcie,
· naplniť túžbu dieťaťa po kontakte s rovesníkmi,
· dopĺňať rodinnú výchovu,
· poskytnúť rovnaké šance na výchovu a vzdelávanie všetkým deťom, umožňovať podľa podmienok školy inkluzívne vzdelávanie,
· pripraviť dieťa na vstup do základnej školy.

1.2 Všeobecné ciele školy smerom k dieťaťu:
· získať predprimárne vzdelanie,
· spravodlivosť a rovnosť v poskytovaní výchovy a vzdelávania
· získať komunikačné kompetencie v štátnom jazyku, v cudzom jazyku cez krúžkové aktivity, 
· rozvíjať digitálne kompetencie vrátane schopnosti bezpečne, kriticky a tvorivo využívať digitálne technológie a nástroje umelej inteligencie, porozumieť ich princípom, možnostiam a obmedzeniam, hodnotiť ich vplyv na jednotlivca a spoločnosť, pracovať s médiami vrátane sociálnych sietí, kriticky myslieť a odolávať nepravdivým, zavádzajúcim a manipulatívnym obsahom vrátane syntetického obsahu vytvoreného umelou inteligenciou, 
· získať kompetencie najmä v oblasti matematickej gramotnosti, finančnej gramotnosti, čitateľskej a prírodovednej gramotnosti, pohybu a zdravia, kompetencie k celoživotnému učeniu, sociálne kompetencie, umelecké kompetencie, občianske kompetencie, 
· naučiť sa správne identifikovať a analyzovať problémy a navrhovať ich riešenia a vedieť ich riešiť, 
· rozvíjať manuálne zručnosti, tvorivé, umelecké, psychomotorické schopnosti,  
· posilňovať úctu k rodičom a ostatným osobám, ku kultúrnym a národným hodnotám a tradíciám štátu, ktorého je občanom, k štátnemu jazyku, k materinskému jazyku a k svojej vlastnej kultúre, 
· rozvíjať multikultúrnu výchovu,
· získať a posilňovať úctu k ľudským právam a základným slobodám a zásadám ustanoveným v medzinárodných zmluvách o ľudských právach a základných slobodách, ktorými je Slovenská republika viazaná, ako aj úctu k zákonom a osobitne vzťah k prevencii a zamedzeniu vzniku a šírenia kriminality a inej protispoločenskej činnosti, 

· pripraviť na zodpovedný život v slobodnej spoločnosti, v duchu porozumenia a znášanlivosti, rovnosti muža a ženy, priateľstva medzi národmi, národnostnými a etnickými skupinami a rozvíjať náboženskú toleranciu, 
· naučiť sa rozvíjať a kultivovať svoju osobnosť a celoživotne sa vzdelávať, pracovať v skupine a preberať na seba zodpovednosť, [image: https://www.slov-lex.sk/ezbierky-fe/static/new_icons/transparent.png]
· naučiť sa kontrolovať a regulovať svoje správanie, starať sa a chrániť svoje zdravie vrátane zdravej výživy a životné prostredie, rešpektovať všeľudské etické hodnoty, 
· získať informácie o právach dieťaťa a spôsobilosť na ich uplatňovanie,
· rozvíjať emočnú gramotnosť a emočnú odolnosť

1.2.1 Vlastné ciele školy smerom k dieťaťu
· zabezpečiť inkluzívne vzdelávanie pre všetky deti v materskej škole na základe rovnosti príležitostí a rešpektovania výchovno-vzdelávacích potrieb a individuálnych osobitostí detí a podporovať ich aktívne zapojenie do výchovno-vzdelávacích činností školy,
· vytvoriť prostredie umožňujúce zapojiť dieťa do činnosti na základe tempa a spôsobu rešpektujúceho jeho osobitosti a rozvojové možnosti,
· podporovať rozvoj komunikačných kompetencií v slovenskom jazyku, matematických kompetencií a kompetencií v oblasti vedy a techniky, digitálnych kompetencií, kompetencií učiť sa, riešiť problémy, tvorivo a kriticky myslieť, sociálnych a personálnych kompetencií, občianskych kompetencií a pracovných kompetencií,
· zlepšovať sociálnu aktivitu a napĺňať potrebu sociálneho kontaktu s rovesníkmi i s dospelými,
· získať schopnosť adaptovať sa na nové a zmenené prostredie, rozvíjať školskú spôsobilosť, 
· získať veku primeranú samostatnosť v rozhodovaní, konaní, správaní,
· nadobudnúť pozitívny vzťah  k učeniu, prejavovať záujem o  poznávanie a učenie,
· rozvíjať psychické a fyzické činnosti podporujúce rozvoj tvorivosti,  manuálne zručnosti – polytechnická výchova, produkovanie nových a užitočných riešení, nápadov, myšlienok a výtvorov - škola vytvorí vhodné podmienky cez organizáciu prostredia- vytvorení učebne, umožní praktické cvičenia na rozvoj polytechnickej výchovy, 
· učiť sa prostredníctvom hry, priamej skúsenosti a aktívneho bádania,
· získavať a osvojiť si mravné návyky, spôsoby kultúrneho správania, základy životného štýlu – zdravá životospráva,
· zvyšovať telesnú zdatnosť a pohybovú výkonnosť s cieľom  dosiahnutia pocitu osobnej spokojnosti a pohybovej zručnosti, rozvíjať špecifické pohybové zručnosti,
· formovať a rozvíjať osobnosť, pozitívne hodnotové orientácie, sebarealizáciu, sebapoznanie, sebahodnotenie, sebaakceptáciu, 
· uspokojovať, napĺňať a rozvíjať si potreby, záujmy, individuálne predpoklady, schopnosti a talent v špecifických činnostiach (exkurzie, výlety, športové podujatia, tvorivé aktivity, účasť na súťažiach...) aj formou krúžkovej činnosti (zabezpečovanej učiteľmi školy alebo externými lektormi),
· poznávať prírodu prostredníctvom bádania, skúmania a experimentov, postupne chápať význam a zmysel separácie odpadu a prakticky ho realizovať,
· utvárať a rozvíjať národné povedomie prostredníctvom poznávania ľudovej slovesnosti – rozprávok, básní, piesní, hádaniek,
· spoznávať kultúrne tradície a zvyky našich predkov - pestovať a rozvíjať vzťah k nim, 
· spoznávať regionálne zvyky, tradície, aktívne sa do nich zapájať,
· posilňovať úctu k národným hodnotám- poznávať históriu, pamiatky, 
· vytvárať deťom podnetné prostredie bohaté na tlač a písaný text, prácu s knihou,
· pestovať kladný vzťah ku knihe a literárnym žánrom, 
· rozvíjať aktívne počúvanie, schopnosť detí porozumieť vypočutému textu,
· posilňovať u detí rozvoj predčitateľskej gramotnosti a fonematického uvedomovania,
· rozvíjať u detí finančnú gramotnosť,
· získať a osvojiť základy digitálnych zručností- práca s počítačom, didaktickými pomôckami, jednoduché programovanie,
· podporovať inkluzívne vzdelávanie cez podporné opatrenia, individuálny prístup a pomoc odborných zamestnancov školy- školského logopéda, školského  špeciálneho pedagóga,
· vytvárať podmienky pre vzdelávanie detí so špeciálnymi výchovno-vzdelávacími potrebami na základe vyjadrenia zariadenia poradenstva a prevencie prostredníctvom
a) individuálneho vzdelávacieho programu,
      b) vzdelávacích programov pre deti so zdravotným znevýhodnením alebo pre žiakov so
          zdravotným znevýhodnením, 
      c) vzdelávacích programov zameraných na príslušné nadanie alebo
      d) poskytovaných podporných opatrení.

1.3  Zameranie školy
Materská škola Železničná má právnu subjektivitu a jej súčasťou je 12 elokovaných pracovísk, ktorých zriaďovateľom je Mesto Považská Bystrica.
Jednotlivé elokované pracoviská sa nachádzajú v samostatných budovách v meste alebo jej priľahlých prímestských častiach.

MATERSKÁ  ŠKOLA  ŽELEZNIČNÁ 74
Vnútorné podmienky školy
- má výhodnú polohu v centre mesta, pozostáva zo štyroch pavilónov (A, B, C, D), ktoré sú prepojené koridormi. V každom pavilóne sa nachádzajú dve alebo tri triedy so samostatnými spálňami a kuchynkami na výdaj stravy. MŠ má spolu desať tried, v ktorých poskytuje celodennú formu výchovy a vzdelávania. 
Deti sú do tried zaraďované spravidla podľa veku. V samostatných triedach sú deti plniace povinné predprimárne vzdelávanie.

Škola poskytuje deťom a rodičom poradenstvo v oblasti výchovy a vzdelávania- má školského logopéda a školského špeciálneho pedagóga.
Spolupracuje s Centrom poradenstva a prevencie, spolupracuje so základnými školami v meste – deti navštevujú prvé ročníky ZŠ, zúčastňujú sa športových a iných podujatí organizovaných ZŠ v meste. 
Škola umožňuje deťom účasť na rôznych exkurziách, výletoch a športových aktivitách napr. športové výcviky, Škola v prírode, exkurzie podľa zamerania...
Škola má výborné vybavenie didaktickými pomôckami. V každej triedy je interaktívna tabuľa, notebooky, tlačiareň. Triedy majú k dispozícií interaktívne podlahy, ktoré napomáhajú k rozvoju digitálnych zručností detí, pozornosti, kooperácií a rozvoju kognitívnych a pohybových schopností u detí. Na didaktických hračkách sa deti učia základom programovania.
Mš ponúka deťom zážitkové a zábavné formy učenia využívaním rôznych výchovno- vzdelávacích metód. Učitelia vedú deti k osvojovaniu si praktických zručností, k uplatňovaniu osvojených vedomostí do reálneho života.
Vonkajšie podmienky 
Škola má ohradený školský dvor s trávnatými i pevnými plochami a dostatkom zelene. V areáli je veľa stromov, ktoré poskytujú deťom v slnečných dňoch dostatok tieňa.
Na školskom dvore sa nachádzajú pieskoviská, prekážková dráha a hrové prvky na rozvoj pohybových zručností detí, domčeky a lavičky na oddych a hru detí. 
Od roku 2025 má škola ihrisko s umelou trávou s vyznačenými farbenými grafikami na rozvíjanie lokomočných zručností detí- behania, skákania, hádzania, chôdze...
Pred každým pavilónom sa nachádzajú  vyvýšené záhony, kde deti získavajú a rozvíjajú si pestovateľské zručnosti pri sadení byliniek, zeleniny a okrasných kvetín.

ELOKOVANÉ PRACOVISKO ODBOROV 244
Vnútorné podmienky školy
Materská škola je štvortriedna, sídli v polyfunkčnej budove na treťom a štvrtom poschodí. Prístup do MŠ je zabezpečený výťahom aj schodiskom.
Výchovno-vzdelávacia činnosť je zameraná na podporu aktivity dieťaťa, jeho sebarealizácie, sebaprezentácie a rešpektovanie individuálnych potrieb a jedinečnosti každého dieťaťa. Dôraz kladieme na rozvoj sociálnych, emocionálnych a morálnych kompetencií, schopnosť vzájomnej spolupráce, rešpektu a vytváranie pozitívnych medziľudských vzťahov. Prostredníctvom zážitkového učenia, hry, tvorivých aktivít a bádateľských činností rozvíjame kritické a tvorivé myslenie primerane vekovým osobitostiam detí. Významnú pozornosť venujeme rozvoju predčitateľskej gramotnosti, komunikačných schopností, aktívneho počúvania s porozumením a obohacovaniu slovnej zásoby. Súčasťou edukácie je environmentálna výchova vedúca deti k zodpovednému správaniu voči prírode, ochrane životného prostredia a osvojovaniu si zásad udržateľného spôsobu života. Podporujeme zdravý životný štýl, pohybové aktivity, pobyt v prírode, otužovanie a rozvoj špeciálnych pohybových zručností detí. Digitálne technológie využívame ako moderné didaktické prostriedky s prihliadnutím na vývinové špecifiká detí predškolského veku. V úzkej spolupráci s rodinou a odbornými pracoviskami pripravujeme deti na úspešný vstup do základnej školy a na život v spoločnosti založenej na vzájomnom rešpekte, tolerancii a dodržiavaní práv dieťaťa.
Vonkajšie podmienky 
- škola má vlastnú školskú záhradu vybavenú hernými prvkami


ELOKOVANÉ PRACOVISKO LÁNSKA 952
Vnútorné podmienky školy
Škola je štvortriedne pracovisko s rodinnou atmosférou, ktoré vytvára bezpečné a podnetné prostredie pre všestranný rozvoj detí. Výchovno-vzdelávacia činnosť je založená na zážitkovom a skúsenostnom učení, objavovaní, pohybe a radosti z poznávania. Pri vzdelávaní využívame eko učebňu, saunu a digitálne technológie, ktoré podporujú rozvoj poznatkov, zručností a zdravého životného štýlu. Dôraz kladieme na rozvoj samostatnosti, tvorivosti, komunikácie a sociálnych kompetencií detí. Súčasťou edukačného procesu sú environmentálne projekty, plavecký a korčuliarsky výcvik, výlety a exkurzie. 
Vonkajšie podmienky 
Pravidelný pobyt vonku a pohybové aktivity vedú deti k pozitívnemu vzťahu k zdraviu a prírode. Úzka spolupráca s rodinou a komunitou prispieva k vytváraniu prostredia plného dôvery, radosti a vzájomného rešpektu.

ELOKOVANÉ PRACOVISKO  DUKELSKÁ 977
Vnútorné podmienky školy
Areál sa nachádza v tichej časti - Lány. 4 triedy na Dukelskej ulici sídlia v  dvojpodlažnej  budove súčasťou ktorej  sú aj 2 oddelenia detských jaslí. V MŠ sa nachádza pohybovo-relaxačné centrum s telocvičňou a saunou. Triedy sú vybavené počítačmi, digitálnymi hračkami. 
Vonkajšie podmienky 
Školská záhrada je postupne dopĺňaná o exteriérové telocvičné náradie a vzdelávacie pohybové prvky. K športovej ploche   pribudla lanová pyramída, detský kolotoč, hojdacie hniezda, dopravné ihrisko so značkami a pružinovými hojdačkami.

ELOKOVANÉ PRACOVISKO DEDOVEC 1747 
Vnútorné podmienky školy
Škola sa zameriava na podporovanie osobnostného rozvoja detí v súlade s individuálnymi a vekovými osobitosťami, v oblasti sociálno-emocionálnej, intelektuálnej, telesnej, morálnej, estetickej, vytváranie predpokladov na ďalší stupeň vzdelávania získavaním spôsobilostí a zručností, návykov zdravého životného štýlu aj prostredníctvom: predplaveckej prípravy – základov plaveckej gramotnosti, saunovania detí – otužovania, outdoorových a indoorových  športových aktivít - získavania elementárnych základov športových hier s náčiním aj na náradí a s tým súvisiacich vôľových vlastnosti a kolektívneho cítenia, podporovania nadania a rozvíjania tvorivosti v oblasti hudobnej, výtvarnej, pohybovej.
Súčasťou rozvoja osobnosti dieťaťa je aj environmentálna výchova vedúca k uvedomenej spotrebe zdrojov, zdravých potravín, k vytváraniu správnych postojov k životnému prostrediu.
Vonkajšie podmienky 
Škola disponuje lezeckou stenou, cyklistickým chodníkom, saunou, bazénom a telocvičňou.

ELOKOVANÉ  PRACOVISKO  GRZNÁRA  1441
Vnútorné podmienky školy
Škola  7-triedna, pavilónového typu. 	
Každá trieda disponuje s  triednou knižnicou, aby sme zlepšili predčitateľskú gramotnosť a deti "rozhovorili". Uprednostňujeme učenie sa prostredníctvom priameho zážitku, kedy deti získavajú vedomosti, zručnosti a následnú reflexiu. Tieto aktivity často realizujeme vonku na školskom dvore a v prírode. 
V hlavnom pavilóne je vytvorená  senzomotorická miestnosť, ktorej súčasťou je oddychová zóna na relaxáciu  a pohybová zóna s horolezeckou stenou, kde si deti môžu precvičovať hrubú motoriku, pozornosť, obratnosť. 

Vonkajšie podmienky 
K EP patrí školský dvor, ktorý slúži ako základné vonkajšie ihrisko s rôznymi outdoorovými hernými a zmyslovými prvkami.
ELOKOVANÉ  PRACOVISKO  GRZNÁRA 1444
Vnútorné podmienky školy
Výchovno-vzdelávací proces realizujeme v podnetnom, bezpečnom a inkluzívnom prostredí rodinného typu, v ktorom vytvárame podmienky na plnohodnotné vzdelávanie všetkých detí, rešpektujeme ich individuálne potreby, schopnosti, tempo učenia a podporujeme rozvoj vzájomnej tolerancie, empatie a spolupráce. 
Prioritou školy je podpora zdravého životného štýlu, ochrany zdravia, duševnej pohody , vytváranie pozitívnych medziľudských vzťahov a budovanie klímy založenej na dôvere, rešpekte a spolupráci, k čomu prispieva aj využívanie soľnej učebne podporujúcej zdravie dýchacích ciest, prevenciu respiračných ochorení a psychohygienu detí, ako aj senzoricko-pohybovej herne, ktorá podporuje rozvoj hrubej motoriky, koordinácie pohybov, rovnováhy, orientácie v priestore a zmyslového vnímania detí. Rozvoj funkčnej, digitálnej a technickej gramotnosti podporujeme prostredníctvom interaktívnych tabúľ, interaktívnych podláh a ďalších moderných informačno-komunikačných technológií, ktoré umožňujú deťom získavať poznatky zážitkovou, tvorivou a veku primeranou formou. Prostredníctvom hry, zážitkového učenia, bádania a priamej skúsenosti rozvíjame environmentálne povedomie, vzťah k prírode a princípy udržateľného spôsobu života. 
Vonkajšie podmienky 
Vonkajšie prostredie školy je vybavené dopravným ihriskom, ktoré podporuje osvojovanie základov bezpečného správania sa v cestnej premávke a rozvoj dopravnej gramotnosti, pocitovým chodníkom stimulujúcim zmyslové vnímanie a zdravý psychomotorický vývin, ako aj pieskoviskami, vodnou hmlou, preliezkami, šmykľavkami a hojdačkami, ktoré podporujú pohybové aktivity, otužovanie, zdravý životný štýl a pozitívny vzťah k pobytu v prírode. 




ELOKOVANÉ  PRACOVISKO  ŠOLTÉSOVEJ 1670
Vnútorné podmienky školy
Materská škola vytvára bezpečné, podnetné a rodinné prostredie podporujúce všestranný rozvoj detí. Disponuje priestrannými a svetlými triedami, ktoré poskytujú dostatok priestoru na hru, pohyb, učenie i realizáciu rozmanitých vzdelávacích aktivít. Výchovno-vzdelávací proces prebieha v súlade so Štátnym vzdelávacím programom pre predprimárne vzdelávanie a je obohatený o záujmové aktivity, projekty a spoluprácu s rodičmi. Špecifikom nášho pracoviska je technická škôlka, ktorá ako jedinečný priestor v meste umožňuje deťom hravou formou rozvíjať technické myslenie, tvorivosť, logické uvažovanie a manuálne zručnosti prostredníctvom konštruovania, práce s rôznymi materiálmi a tvorivých technických aktivít.
Vonkajšie podmienky školy
Materská škola sa nachádza v pokojnej časti mesta, ktorá poskytuje vhodné podmienky na bezpečný pobyt detí a realizáciu vzdelávacích aktivít v prirodzenom prostredí. Súčasťou areálu je multifunkčné vonkajšie ihrisko a dostatok priestoru na pohybové, športové a rekreačné aktivity. Vonkajšie prostredie školy podporuje rozvoj pohybových schopností, zdravého životného štýlu a pozitívneho vzťahu detí k prírode a okolitému prostrediu.

ELOKOVANÉ  PRACOVISKO  ROZKVET 2017

Vnútorné podmienky školy

Škola je dvojtriedne, je umiestnené v 4 adaptovaných bytových jednotkách vo dvoch budovách. Každá trieda má dve herne, spálňu, WC a umyvárku detí, kuchynku na výdaj stravy, šatňu detí.  Priestory sú prispôsobené požiadavkám hygieny i nárokom na celodenný pobyt detí v MŠ. 
Súčasťou vybavenia  materskej školy je detská a odborná literatúra, učebné pomôcky, telovýchovné náradie , hudobné nástroje, klavír, didaktická, audiovizuálna a výpočtová technika.
Vonkajšie podmienky
- škola nemá vlastný školský areál, využívajú mestské ihriská a športoviská

ELOKOVANÉ  PRACOVISKO  ROZKVET 2024

Vnútorné podmienky školy
Škola má šesť tried, sú rozmiestnené v 4 pavilónoch. Každá trieda má 2 herne, spálňu, WC, umývarku , kuchynku na výdaj stravy a šatňu pre deti. Priestory sú vhodné pre celodenný pobyt detí v MŠ. Každá trieda je vybavená interaktívnou tabuľou, počítačom s prístupom na internet a rôznymi edukačnými programami. Triedy sú vybavené hudobnými nástrojmi, telovýchovným náradím, učebnými pomôckami a detskou knižnicou. 
Vonkajšie podmienky
Škola má trávnaté aj asfaltové ihrisko, priestor s umelou trávou a hrovými prvkami.

ELOKOVANÉ  PRACOVISKO  PRAZNOV

Vnútorné podmienky
V budove sa nachádza jedna trieda  spojená s jedálňou, spálňa, kuchyňa, šatňa, sociálne zariadenia pre deti a zamestnancov MŠ. EP je vybavené množstvom didaktických pomôcok a modernou didaktickou technikou. Postupne sa snažíme dopĺňať aj montessori pomôcky, ktoré nám pomáhajú pri vo výučbe a rozvoji detí v zmiešanej skupine.
Našou prioritou je vytvárať podnetné, bezpečné a láskavé prostredie, v ktorom môžu deti naplno rozvinúť svoj potenciál. Veľký dôraz kladieme na dobrú spoluprácu s rodinou a výborom mestskej časti Praznov. Každoročne sa snažíme zabezpečiť deťom veľa sezónnych a pohybových aktivít. Našimi aktivitami tiež približujeme tradície a snažme sa šíriť ľudovú slovesnosť medzi najmenších.

Vonkajšie podmienky
Škola sa nachádza v tichom a peknom prostredí prímestskej časti Praznov, vďaka čomu deti trávia veľa času na čerstvom vzduchu. Je obklopené prírodou a veľkou záhradou, v ktorej sa nachádza detské ihrisko vybavené hojdačkami, preliezkami, šmýkalkou, lezeckou stenou, pieskoviskom či altánkom. 

ELOKOVANÉ  PRACOVISKO  ORLOVÉ 94

Vnútorné podmienky
Škola je miestom, kde sa moderné vzdelávanie spája s rodinnou atmosférou. Ponúkame školu rodinného typu, ktorá prekračuje hranice bežnej inštitúcie a stáva sa živým centrom miestnej komunity.  V spolupráci s výborom mestskej časti Orlové organizujeme množstvo sezónnych akcií, ktoré rozvíjajú tradície a vzájomnú spoluprácu.

Sme dvojtriedne zariadenie, ktoré ponúka deťom veľké priestranné triedy, ktoré disponujú množstvom edukačných  hračiek  s prvkami informačno-komunikačných technológií. Prostredníctvom rozmanitej krúžkovej činnosti systematicky rozvíjame talent detí a poskytujeme im individuálnu podporu.

Vonkajšie podmienky
Veľkým benefitom školy je nové multifunkčné ihrisko, ktoré využívame ako hlavný nástroj pre každodenný prirodzený pohyb detí. Vedieme deti k celoživotnej láske k športu, hravou formou rozvíjame tímovú spoluprácu a podporujeme zdravý životný štýl.

ELOKOVANÉ  PRACOVISKO  MILOCHOV 224

Vnútorné podmienky školy
Materská škola sa nachádza v mestskej časti mesta Považská Bystrica, sídli v spoločnej budove s bývalou  základnou školou, patrí jej časť prízemia. 
Je to jednotriedne predškolské zariadenie s celodennou starostlivosťou. Navštevujú ho deti od troch rokov do začatia plnenia povinného predprimárneho vzdelávania.
K priestorom patrí herňa, samostatná jedáleň, spálňa, umyváreň s WC. V triede majú deti k dispozícii „záujmové centrá“ / výtvarné, počítačové, športové, dopravné/, kde si rozvíjajú svoje zručnosti,  vedomosti.

Vonkajšie podmienky
Škola sa nachádza v peknom prírodnom prostredí, v blízkosti Nosickej priehrady. Ponúka bezprostredný kontakt s prírodou, veľa možností na uplatnenie vo výchovno – vzdelávacom procese. Z toho vyplýva aj profilácia – EP s environmentálnym zameraním.
Pri budove školy je veľká školská záhrada. Slúži k realizácii rekreačných, športových, zábavných aktivít počas celého roka. Je vybavená altánkom, detským záhradným zariadením / hojdačky, kolotoč, preliezačky/, pieskoviskom.

1.4  Zameranie školy
· Podporovanie osobnostného rozvoj detí v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie, pripravuje na život v spoločnosti v súlade s individuálnymi a vekovými osobitosťami detí.
· Vytváranie podmienok pre inkluzívne vzdelávanie vrátane cudzincov - deti sú zaraďované do tried spolu s ostatnými deťmi, škola rešpektuje potreby detí so špeciálnymi výchovno-vzdelávacími potrebami – má odborný tým: pedagogických asistentov, školského logopéda, školského špeciálneho pedagóga, spolupracuje s centrami poradenstva a prevencie, zabezpečuje  participáciu detí so ŠVVP na živote školy- zapája ich do aktivít, vystúpení atď. 
Materská škola zároveň dbá aj o odbúranie všetkých bariér, ktoré by mohli narúšať proces inklúzie vo vzdelávaní. 
· Skvalitňovanie výchovno- vzdelávacej činnosti aplikovaním najnovších  poznatkov vedy a výskumu v oblasti školstva, používaním inovatívnych metód práce najmä v oblasti čitateľskej, finančnej, digitálnej gramotnosti.
· Všestranný a rovnomerný rozvoj dieťaťa – cez vedenie detí k slobodnej činnosti, k aktívnemu poznávaniu, objavovaniu, experimentovaniu,  kooperácií, sebarealizácií, sebahodnoteniu, k tvorivému a kritickému mysleniu.
· Vedenie detí k správnemu životnému štýlu, k získaniu správnych návykov cez aktivity zamerané na  zdravý spôsob života:
- poskytovanie zdravej stravy, 
- pravidelné  pohybové aktivity, športové aktivity, vychádzky, cvičenia,
- krúžková športová činnosť,
- vytváranie psychickej pohody cez preventívne programy, ranné kruhy.
· Podporovanie národného a vlasteneckého cítenie u detí cez približovanie, oboznamovanie a realizovanie ľudových zvykov a tradícií, spoznávanie ľudovej slovesnosti a ľudových remesiel – uskutočňuje projektové aktivity v tejto oblasti, vystúpenia detí s ľudovými pásmami, MŠ ponúka folklórny krúžok pre deti, škola organizuje tvorivé dielne s ľudovými remeselníkmi. Učiteľky deťom pravidelne čítajú ľudové rozprávky, hádanky, spievajú ľudové piesne, nacvičujú s deťmi ľudové tance, oboznamujú deti s ľudovou architektúrou cez exkurzie, literatúru a tvorivú činnosť.
· Rozvíjanie enviromentálneho cítenie u detí- dôraz kladieme na výchovu detí k separovaniu odpadu, k ochrane životného prostredia a podporujeme u nich pestovateľské zručnosti- deti si sadia rastlinky do vyvýšených záhonov, pozorujú klíčenie, rast rastlín a učia sa samostatne starať o rastlinky. 
· Rozvíjanie digitálnych, komunikačných, pohybových, sociálnych, emocionálnych a matematických zručností detí.
· Rozvíjanie manuálnych technických zručností detí cez praktické pracovné činnosti.

Pohybom k zdraviu

· Pohyb vnímame ako jeden z dôležitých prvkov upevňovania zdravia detí. Aktivity MŠ zameriavame najmä na motivovanie detí k pohybovým aktivitám, k osvojeniu si pohybových schopností a zručností.
· Dôraz kladieme na rozvíjanie a upevňovanie telesnej zdatnosti a výkonnosti detí, na rozvoj vôľových vlastností a prosociálneho správania.
· Aktivity, ktorými rozvíjame naše zámery: Detská Olympiáda, turistické vychádzky, pravidelné cvičenie, organizovanie športových súťaží, zaraďovanie špecifických aktivít- sánkovanie, plávanie, korčuľovanie, turistické vychádzky, škola v prírode, saunovanie.
· Pre lepší rozvoj pohybových zručností detí priebežne dopĺňame vybavenie školského dvora i interiéru MŠ športovým náradím i náčiním.

Prírodovedná gramotnosť a enviromentálne cítenie

· Inovatívnymi a zážitkovými metódami vedieme deti k vyjadrovaniu názorov, úsudkov, predpokladov a odôvodnení z oblasti poznávania prírody.
· Ponúkame deťom aktivity, ktoré ich motivujú k zvedavosti a poznávaniu prírody- vychádzky do prírody, besedy s lesníkmi a ochranármi, výstavy o prírode, pestovanie rastlín v záhonoch, školy v prírode, exkurzie, výlety, edukačné programy.
· Rozvíjame u detí samostatné skúmanie prírody- vedieme ich k spôsobilosti objavovania vedeckej práce: deti pozorujú, komunikujú, porovnávajú, triedia, zaznamenávajú pozorovania, tvoria a overujú predpoklady, vyvodzujú, interpretujú a zovšeobecňujú.
· Výchova k ochrane prírodných zdrojov a životného prostredia.

Poznávanie tradícií

· Deťom vštepujeme lásku a vzťah k ľudovým zvykom a tradíciám, formujeme u nich záujem o zvyky našich predkov. Zameriavame sa najmä na regionálne zvyky. Pravidelne pripravujeme pásma zvykov v jednotlivých ročných obdobiach, v MŠ udržiavame tradíciu chodenia Mikuláša a Lucie, deti spoznávajú rôzne ľudové remeslá, ľudových remeselníkov, usporadúvame tvorivé dielne zamerané na výrobu ľudových výrobkov, deti sa zúčastňujú exkurzií a výletov zameraných na poznanie regionálnej a slovenskej kultúry, nacvičovanie folklórnych pásiem.
· Podporujeme individuálny záujem i talent detí o folklór cez krúžkovú činnosť- napr. folklórny krúžok, 

Rozvíjanie národného povedomia

· Osobitú pozornosť venujeme formovaniu a rozvíjaniu národného povedomia u detí cez ľudovú slovesnosť. Deťom často čítame ľudové rozprávky, počúvajú ľudové hádanky, básne i riekanky. Učia sa ľudové piesne, kruhové či pohybové hry.
· U detí pestujeme  hrdosť k vlastnému národu, jazyku, kultúre a symbolom štátu cez špecifické aktivity – projekty medzinárodnej spolupráce (Erazmus, cezhraničná spolupráca...), výlety a exkurzie na významné miesta v meste a jeho okolí, oboznamujeme ich s významom štátnych sviatkov a pamätných udalostí, deti navštevujú kultúrne vystúpenia, divadlá, múzeá, prírodné krásy.

Digitalizácia
-  každá trieda disponuje didaktickou technikou, deti si osvojujú základy práce na počítači, interaktívnej tabuli, digitálnych hračkách- osvojujú si základy digitálneho a informatívneho myslenia cez hry, riešenie problémov, programovanie,
- digitalizácia slúži ako podporný nástroj učenia sa detí aj nedigitálnym využitím pomôcok,
- učitelia vedú deti premysleným spôsobom, primerane k ich veku a osobitostiam k objavovaniu, komunikácií, dokumentovaniu pokrokov detí ( cez fotografovanie, diktafóny, spracúvanie informácií z vychádzok- digitálny herbár, zaznamenávanie a hľadanie zvukov...), spolupracujú a komunikujú s rodičmi pomocou digitálnych technológií.

Škola podporuje rozvoj:
Digitálneho povedomia- cieľom je, aby dieťa s pomocou učiteľky pomenovalo bežné digitálne zariadenia v triede a chápalo ich základný účel.
Tvorivé využívanie- cieľom je, aby dieťa vedelo používať jednoduché digitálne nástroje (fotoaparát, diktafón, notebook...) na zaznamenávanie vlastného výtvoru.
Bezpečnosť a zdravie - cieľom je, aby si dieťa osvojilo základy digitálne hygieny a rešpektovalo dohodnuté časové limity.
Informatické myslenie- cieľom je, aby dieťa naplánovalo jednoduchú trasu programovateľnej hračky

Polytechnická výchova
Ciele: 
· Rozvíjať technické myslenie a tvorivosť detí prostredníctvom objavovania, experimentovania, konštruovania a riešenia jednoduchých praktických problémov. 
· Podporovať získavanie pracovných návykov a manuálnych zručností primeraných veku detí pri využívaní rôznorodých prírodných, technických a odpadových materiálov. 
· Vytvárať pozitívny vzťah k technike, remeslám a prírodným vedám prostredníctvom zážitkového učenia a praktických činností. 
· Rozvíjať logické myslenie, priestorovú predstavivosť a matematickú gramotnosť pri práci so stavebnicami, konštrukčnými materiálmi a jednoduchými technickými pomôckami. 
· Podporovať digitálnu gramotnosť detí primeranú ich veku využívaním moderných technológií, digitálnych pomôcok a edukatívnych programov bezpečným a zmysluplným spôsobom. 
· Rozvíjať schopnosť spolupracovať, komunikovať a plánovať spoločné činnosti pri tímových technických a projektových aktivitách. 
· Viesť deti k bezpečnému správaniu pri práci s nástrojmi a materiálmi a k zodpovednosti za vlastnú prácu i spoločné prostredie. 
· Podporovať environmentálne povedomie využívaním recyklovaných materiálov a tvorivým prístupom k ochrane životného prostredia. 
· Rozvíjať samostatnosť, vytrvalosť a schopnosť dokončiť začatú činnosť pri realizácii praktických a technických úloh. 
· Vytvárať podnetné prostredie, ktoré podporuje prirodzenú zvedavosť, experimentovanie, objavovanie a učenie prostredníctvom vlastnej skúsenosti. 
2  STUPEŇ  VZDELANIA

· Predprimárne vzdelanie 
Dieťa ho získa absolvovaním posledného roka školského vzdelávacieho programu odboru vzdelávania v materskej škole.

Dokladom o získanom stupni vzdelania je osvedčenie o získaní predprimárneho vzdelania.
Tento doklad vydá riaditeľ materskej školy len dieťaťu, ktoré absolvovalo posledný rok vzdelávacieho programu odboru vzdelávania v materskej škole.

3  DĹŽKA  ŠTÚDIA  A FORMY  VÝCHOVY  A  VZDELÁVANIA

3.1 Dĺžka dochádzky
Na predprimárne vzdelávanie sa prijíma dieťa od troch rokov veku; výnimočne možno prijať dieťa od dovŕšenia dvoch rokov veku. Predprimárne vzdelávanie je povinné pre dieťa, ktoré dosiahlo 5 rokov veku do 31.augusta.
Povinné predprimárne vzdelávanie trvá jeden školský rok.
Ak dieťa po dovŕšení šiesteho roku veku nedosiahne školskú spôsobilosť, bude pokračovať v plnení povinného predprimárneho vzdelávania ešte jeden školský rok za podmienok ustanovených v školskom zákone.

Ak nejde o povinné predprimárne vzdelávanie, umožňuje sa zanechanie vzdelávania alebo rozhodnutie riaditeľa materskej školy o predčasnom skončení predprimárneho vzdelávania dieťaťa za podmienok ustanovených školským zákonom.

3.2 Forma výchovy a vzdelávania

Výchova a vzdelávanie sa uskutočňuje dennou formou.
Každé elokované pracovisko materskej školy poskytuje celodennú formu výchovy a vzdelávania vo všetkých triedach.
V prípade záujmu rodičov každá materská škola poskytuje dieťaťu aj poldennú výchovu a vzdelávanie.

Poldenné vzdelávanie je organizované v materskej škole len v dopoludňajších hodinách v rozsahu piatich pracovných dní v týždni. 
Celodenné vzdelávanie je organizované v dopoludňajších aj v odpoludňajších hodinách v rozsahu piatich pracovných dní v týždni. 

· Denná forma výchovy a vzdelávania sa môže uskutočňovať aj ako dištančná:
a) v celom rozsahu vzdelávania zabezpečovaného materskou školou pre deti, ak sa vyhlási výnimočný stav, núdzový stav alebo mimoriadna situácia,
b) v rozsahu podľa rozhodnutia riaditeľa školy, ministra školstva alebo inej oprávnenej osoby v čase mimoriadnej situácie, núdzového stavu alebo výnimočného stavu pre všetky deti;
c) v rozsahu podľa rozhodnutia riaditeľa materskej školy pre deti, pre ktoré je predprimárne vzdelávanie povinné, ak kvôli zdravotnému stavu alebo z iných závažných dôvodov (napr.: rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania), nemôžu plniť povinné predprimárne vzdelávanie formou pravidelného denného dochádzania, najdlhšie počas troch po sebe idúcich mesiacov,
d) v rozsahu nevyhnutne potrebnom, najviac však jeden mesiac, z dôvodov podľa § 150a ods. 2 školského zákona.

Dištančné vzdelávanie je organizované bez priameho kontaktu pedagogického zamestnanca alebo odborného zamestnanca s dieťaťom, komunikáciou prostredníctvom dostupných komunikačných prostriedkov (pracovné listy...) a najmä prostriedkov založených na využívaní počítačových sietí.

· Škola umožňuje aj osobitný spôsob plnenia povinného predprimárneho vzdelávania:
a) individuálne vzdelávanie, ktoré sa uskutočňuje bez pravidelnej účasti na vzdelávaní v škole podľa tohto zákona (ďalej len „individuálne vzdelávanie“), 
b) vzdelávanie v školách mimo územia Slovenskej republiky,
c)vzdelávanie v školách zriadených iným štátom na území Slovenskej republiky so súhlasom zastupiteľského úradu iného štátu, ak zastupiteľský úrad iného štátu oznámil ministerstvu školstva, že vydal súhlas na zriadenie školy, ktorá sa nezapisuje do registra škôl a školských zariadení, 
d) vzdelávanie v školách, v ktorých sa uskutočňuje výchova a vzdelávanie podľa medzinárodných programov na základe súhlasu ministerstva školstva, 
e) individuálne vzdelávanie v zahraničí,
f) podľa individuálneho učebného plánu,
g) vzdelávanie v Európskych školách.

Individuálne vzdelávanie
O povolenie individuálneho vzdelávania dieťaťa môže zákonný zástupca alebo zástupca zariadenia písomne požiadať riaditeľa materskej školy, do ktorej bolo dieťa prijaté na predprimárne vzdelávanie (ďalej len „kmeňová materská škola“).

O povolení individuálneho vzdelávania rozhoduje kmeňová materská škola v rámci rozhodovania o oslobodení dieťaťa od povinnosti dochádzať do školy. Individuálne vzdelávanie v kmeňovej materskej škole sa povoľuje dieťaťu, pre ktoré je predprimárne vzdelávanie povinné, a 

a) zdravotný stav mu neumožňuje účasť na povinnom predprimárnom vzdelávaní v kmeňovej materskej škole alebo 
b) zákonný zástupca o to požiada.

Povinné predprimárne vzdelávanie plní dieťa formou pravidelného denného dochádzania v pracovných dňoch v rozsahu najmenej 

a) tri hodiny denne, okrem obdobia školských prázdnin, ak ide o dieťa do dovŕšenia piateho 
roku veku; počas adaptačného pobytu v rozsahu najmenej jednu hodinu denne, [image: https://www.slov-lex.sk/ezbierky-fe/static/new_icons/transparent.png]
b) štyri hodiny denne, okrem obdobia školských prázdnin, ak ide o dieťa od dovŕšenia piateho roku veku. 

Dieťa so zdravotným znevýhodnením môže na základe žiadosti zákonného zástupcu alebo zástupcu zariadenia plniť povinné predprimárne vzdelávanie v rozsahu menej ako tri hodiny denne, ak ide o dieťa podľa odseku 4 písm. a) (ide o dieťa do dovŕšenia piateho roku veku), alebo v rozsahu menej ako štyri hodiny denne, ak ide o dieťa podľa odseku 4 písm. b) (ide o dieťa od dovŕšenia piateho roku veku; zákonný zástupca alebo zástupca zariadenia je povinný k žiadosti priložiť vyjadrenie zariadenia poradenstva a prevencie.

Dieťaťu so zdravotným znevýhodnením, ktoré je oslobodené od povinnosti dochádzať do materskej školy a jeho zdravotný stav mu neumožňuje vzdelávať sa, sa na základe písomného súhlasu pediatra a písomného súhlasu zariadenia poradenstva a prevencie neposkytuje vzdelávanie v materskej škole do pominutia dôvodov, pre ktoré došlo k oslobodeniu od povinnosti dochádzať do materskej školy.

Dieťa so zdravotným znevýhodnením sa vzdeláva podľa školského vzdelávacieho programu
školy. Ak jeho špeciálne výchovno-vzdelávacie potreby neumožňujú, aby sa vzdelávalo podľa školského vzdelávacieho programu, dieťa sa vzdeláva podľa individuálneho vzdelávacieho programu vypracovaného v súlade s odporúčaniami zariadenia poradenstva a prevencie a s informovaným súhlasom zákonného zástupcu dieťaťa. 
Deťom so zdravotným znevýhodnením a deťom s nadaním sa v súlade s princípmi inkluzívneho vzdelávania a odporúčaniami zariadenia poradenstva a prevencie poskytujú podporné opatrenia.

· Usporiadanie denných činností má materská škola spracované vo forme denného poriadku, ktorý:
• zabezpečuje vyvážené striedanie spontánnych hier a riadených činností,
• vytvára dostatočný priestor pre individuálne potreby a záujmy detí,
• zabezpečuje dodržiavanie zásad zdravej životosprávy (pravidelné stravovanie, dostatočný pobyt na čerstvom vzduchu, dostatočná pohybová aktivita a odpočinok),
• umožňuje poskytovanie podporných opatrení vo výchove a vzdelávaní podľa zákona a katalógu podporných opatrení, ktorý vydáva MŠVaV.
 
DENNÝ  PORIADOK 
•     Hry a činnosti podľa výberu detí
· desiata
· ranný kruh
•     zdravotné cvičenie,
•     Dopoludňajšia vzdelávacia aktivita,
•     pobyt vonku,
•     obed
· Osobná hygiena pred oddychom
· odpočinok 
· osobná hygiena
· rozcvička
· olovrant
· Popoludňajšia vzdelávacia aktivita
· Hry a činnosti podľa voľby detí

Hry a činnosti podľa výberu detí sú spontánne alebo učiteľkou navodzované hry. Ich súčasťou
je dopoludnia aj ranný filter prípadne aj ranný kruh. Hry a činnosti podľa výberu detí
sú zaraďované ako samostatná organizačná jednotka počas prichádzania detí do materskej
školy a odchádzania popoludní. Súbežne s nimi sa môžu uskutočňovať aj vzdelávacie aktivity.

Pri navodzovaní obsahu hier a činností podľa výberu detí sa kladie dôraz na uplatňovanie ich
individuálnych záujmov a potrieb.

Zdravotné cvičenie sa realizuje každý deň v určitom čase zásadne pred jedlom (spravidla pred
desiatou) s podmienkou dodržiavania hygienických zásad (vo vyvetranej miestnosti, prípadne
vonku). Patrí k vopred plánovaným činnostiam. Môže sa zaradiť aj viackrát v priebehu dňa
a môže sa realizovať tak v interiéri (herňa), ako aj v exteriéri materskej školy
(školský dvor, terasa, ihrisko a. i.).

Vzdelávacie aktivity sú aktivitami vzťahujúcimi sa na sprostredkovanie plánovaných
vzdelávacích obsahov jednotlivých vzdelávacích oblastí. V rámci vzdelávacích aktivít sa vytvára nosný priestor na postupné dosahovanie výkonových štandardov v súlade so Štátnym vzdelávacím programom.. Vzdelávacie aktivity sa zaraďujú ako samostatná organizačná jednotka alebo môžu byť súčasťou všetkých ostatných
denných činností. Sú realizované ako individuálne, skupinové alebo frontálne aktivity detí.
Časové trvanie vzdelávacej aktivity rešpektuje schopnosti a potreby detí, ich vývinové
osobitosti a zákonitosti psychohygieny.

Pobyt vonku plní okrem pedagogickej a rekreačnej aj významnú zdravotnú funkciu. Súčasťou
pobytu vonku sú najmä spontánne pohybové aktivity, voľné hry podľa výberu detí a vychádzka
mimo areálu materskej školy. V rámci pobytu vonku môžu byť zaradené aj vzdelávacie aktivity
a zdravotné cvičenie tak, aby bol ponechaný dostatok času na spontánne hry a pohybové
aktivity detí. Realizuje sa každodenne, skrátiť, či úplne vynechať sa môže len z dôvodu
mimoriadne nepriaznivých meteorologických podmienok. Ak sa pobyt vonku skráti alebo
nerealizuje, je potrebné zabezpečiť podmienky na pohybovú aktivitu detí v triede alebo
na terase.

Činnosti zabezpečujúce životosprávu
Stravovanie detí sa zabezpečuje v pevne stanovenom čase, pričom sa spravidla dodržiava
trojhodinový interval medzi podávanými jedlami (desiata, obed, olovrant). Čas podávania
jedla je pevne stanovený v Dennom režime a Prevádzkovom poriadku materskej školy. 

Odpočinok sa zaraďuje po obede, pričom jeho trvanie závisí od potrieb detí. Ležadlá pre deti sú zdravotne nezávadné.
Minimálne trvanie odpočinku je 30 minút. Odpočinok sa diferencuje podľa potrieb detí, nesmie sa narúšať realizáciou krúžkovej činnosti.

Všetky formy denných činností detí usmerňujú kvalifikované učiteľky pre predprimárne
vzdelávanie.

Organizácia výchovno-vzdelávacej činnosti v materskej škole je charakteristická flexibilitou
striedania spontánnych a riadených činností. Formy denných činností sa realizujú súbežne
alebo ako samostatné organizačné jednotky. 

4  UČEBNÉ  OSNOVY

Učebnými osnovami našej materskej školy sú vzdelávacie štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách.

Učebné osnovy platia na obdobie školského roka, v čase letných prázdnin sa výchovno- vzdelávacia činnosť plánuje a realizuje formou voľných hier a hrových činností.

Obsah vzdelávania v materskej škole sa vymedzuje vo vzdelávacích oblastiach. 
Jednotlivé vzdelávacie oblasti sú štruktúrované do podoblastí.

Vzdelávacie oblasti:
1. Jazyk a komunikácia
- hlavný cieľ: rozvinutie komunikačných kompetencií dieťaťa vo všetkých jazykových rovinách s využitím špecifického rozvojového potenciálu písanej reči-  dieťa nadobudne skúseností so sprostredkovanou informáciou, vrátane informácie štruktúrovanej ako písaná reč.
Podoblasti: Hovorená reč, Písaná reč

2. Matematika a práca s informáciami
- hlavný cieľ:  poskytnúť základy matematických a informatických poznatkov a zručností, pomocou ktorých sa ďalej rozvíja matematické myslenie a matematické kompetencie nevyhnutné pre vzdelávanie na vyšších stupňoch vzdelávania.
Podoblasti: Čísla a vzťahy, Geometria a meranie, Logika, Práca s informáciami

3. Človek a príroda
- hlavný cieľ: počiatočný rozvoj prírodovednej gramotnosti. Úlohou učiteľky je viesť deti k vyjadrovaniu aktuálnych predstáv o predmetoch, javoch a situáciách určených vzdelávacími štandardmi tak, aby malo každé dieťa možnosť vyjadriť svoju predstavu a prostredníctvom premyslených podnetov učiteľky ju meniť a zdokonaľovať.
Podoblasti: Vnímanie prírody, Rastliny, Živočíchy, Človek, Neživá príroda, Prírodné javy

4. Človek a spoločnosť
- hlavný cieľ: viesť dieťa k základnej orientácii v blízkom spoločenskom prostredí – v jeho časových, priestorových, sociálnych, medziľudských vzťahoch. Táto vzdelávacia oblasť sa orientuje na poznávanie spoločenského prostredia a na prosociálnu výchovu.
Podoblasti: Orientácia v okolí, Geografia okolia, História okolia a Národné povedomie 

5. Človek a svet práce
- hlavný cieľ: utváranie a rozvíjanie základných zručností dieťaťa zvládať úkony bežného dňa
a zručností pri používaní nástrojov potrebných v bežnom živote, pričom sa dôraz kladie na rozvíjanie tých, ktoré sú v rámci vývinového hľadiska pre dieťa dôležité; napríklad vytvára grafomotorické predispozície, lepšie zvláda sebaobslužné činnosti, zvláda bežné úkony v domácnosti.
Podoblasti: Materiály a ich vlastnosti, Konštruovanie, Užívateľské zručnosti, Technológie výroby, Remeslá a profesie

6.Umenie a kultúra- Hudobná výchova
- hlavný cieľ: rozvíjať elementárne hudobné schopnosti, zručnosti a návyky detí, ktoré sa stanú základom pre ich ďalšie plnohodnotné zmocňovanie sa hudby.
Podoblasti: Rytmické činnosti, Vokálne činnosti, Inštrumentálne činnosti, Percepčné činnosti, 
Hudobno-pohybové činnosti, Hudobno-dramatické činnosti

6.Umenie a kultúra- Výtvarná výchova
- hlavný cieľ: dosiahnuť, aby deti prostredníctvom hravých výtvarných činností s materiálmi a nástrojmi pomocou jednoduchých výtvarných vyjadrovacích prostriedkov vyjadrovali svoje predstavy, rozvíjali si fantáziu a tvorivosť, získavali a rozvíjali si elementárne výtvarné schopnosti, zručnosti a návyky.
Podoblasti: Výtvarné činnosti s tvarom na ploche, Výtvarné činnosti s tvarom v priestore, Výtvarné činnosti s farbou, Spontánny výtvarný prejav, Synestézia (medzizmyslové vnímanie), Vnímanie umeleckých diel

7. Zdravie a pohyb
- hlavný cieľ: poskytovať základné informácie súvisiace so zdravím a súčasne prostredníctvom vhodných telesných cvičení viesť dieťa k osvojeniu a zdokonaľovaniu pohybových schopností a zručností.
Podoblasti: Zdravie a zdravý životný štýl, Hygiena a sebaobslužné činnosti, Pohyb a telesná zdatnosť

Každá vzdelávacia oblasť Štátneho vzdelávacieho programu je vypracovaná v troch rovinách:
1. výkonové štandardy,
2. obsahové štandardy,
3. evaluačné otázky.

Výkonové štandardy sa dosahujú postupne, počas celého pobytu detí v materskej škole, smerujú k štandardnému výkonu dieťaťa, učiteľka pre jednotlivý výkon stanovuje viacero cieľov rešpektujúcich aktuálnu vývinovú úroveň detí. Pri plánovaní výchovno-vzdelávacej činnosti rozhoduje učiteľka, v ktorých denných činnostiach sa jednotlivé štandardy dosahujú

Obsahové štandardy zabezpečujú funkčné vzťahy medzi prvkami obsahu vzdelávania a výkonmi dieťaťa, definujú základné námety na konkrétnu činnosť učiteľky, ktorú realizuje, aby deti dosiahli stanovené výkonové štandardy. Obsahové štandardy sa vzťahujú sa k viacerým výkonovým štandardom.
Evaluačné otázky sú určené pre učiteľky s cieľom prispievať k riadenému a funkčnému procesu vyhodnocovania detského učenia a pokroku.
Slúžia učiteľky stanoviť východiskovú situáciu vo vzdelávaní a plastickejšie zachytávať pokrok detí a zachytiť ho v súvislosti s kultúrnym a sociálnym kontextom života konkrétnych detí. Práca s evaluačnými otázkami umožňuje naplánovať dosahovanie výkonových štandardov s ohľadom na individuálne rozdiely medzi deťmi. Evaluačné otázky majú komplexnejší diagnostický význam, nevyplývajú priamo z výkonových štandardov. Spravidla sa viažu na rozsiahlejšie súčasti jednotlivých vzdelávacích štandardov.
Evaluačné otázky slúžia na interné vyhodnocovanie (t. j. evaluáciu vykonávanú učiteľkou vo svojej vlastnej triede) s cieľom optimálnej podpory dieťaťa a rozvoja jeho spôsobilostí. Evaluačné otázky slúžia na zefektívnenie plánovania výchovno-vzdelávacej činnosti. Podnecujú tvorbu diagnostických a evaluačných nástrojov a ich uplatnenie vo výchovno-vzdelávacej činnosti v materských školách. 

4.1 Východiská plánovania 

1.Princípy plánovania výchovno- vzdelávacej činnosti sú prerokované a odsúhlasené pedagogickou radou.
2. Plánovanie sa považuje ako súčasť prípravy na výchovno- vzdelávaciu činnosť, učebné osnovy plnia normatívnu funkciu, sú záväzné pre všetky učiteľky.
3. Plánovanie si vyžaduje spoluprácu oboch učiteliek v rámci konkrétnej triedy.
4. Plány učiteľky vypracúvajú týždenne a musia byť v súlade s výkonovými a obsahovými štandardmi vzdelávacích oblastí Štátneho vzdelávacieho programu.
5. V procese plánovania učiteľky môžu vychádzať z Adaptácii výkonových štandardov. Jednotlivé úrovne nesúvisia s vekovými kategóriami.
Je na dohode učiteliek v triede, ako budú s jednotlivými úrovňami pracovať (podľa rozvojovej úrovne detí je možné zvoliť aj dve rôzne úrovne výkonového štandardu).
Nie je potrebné formálne prechádzať všetkými úrovňami.
6. Výkonové štandardy je možné deliť, ak sú širšie koncipované.
7. Nie je potrebné plánovať výkonové štandardy, ktoré sa plnia priebežne a denne  počas celej dochádzky dieťaťa do materskej školy. Sú vypísané na osobitom hárku.
 Jedná sa o niektoré výkonové štandardy zo vzdelávacej oblasti Človek a spoločnosť, Zdravie a pohyb, Jazyk a komunikácia a ďalších zameraných na utváranie, rozvíjanie a upevňovanie:
- kultúrnych, hygienických, stravovacích a spoločenských návykov detí,
- zručností súvisiacich s osobnou hygienou a sebaobsluhou detí pri obliekaní a vyzliekaní,
- návykov súvisiacich s bezpečným správaním v cestnej premávke,
- zručností v rozvíjaní hier a činností podľa voľby detí,
- priateľských vzťahov,
- komunikačných zručností,
- prosociálneho správania.
8. Vzdelávacie oblasti sú vzájomne prestupné a ciele jednej z nich možno dosahovať aj pri realizácii obsahu z iných vzdelávacích oblastí. Je žiadúce vzájomné prelínanie vzdelávacích oblastí a ich integrácia.
9. Pri plánovaní a realizácií výchovno- vzdelávacej činnosti berieme do úvahy proporčnú vyváženosť  vzdelávacích oblastí a voľbu vhodných kombinácií týchto oblastí pre jednotlivé vzdelávacie aktivity a ďalšie denné aktivity.
Pri kombinácií a integrácií vzdelávacích oblastí rešpektujeme vývinové špecifiká a dosiahnuté spôsobilosti detí v triede.
10. Učiteľky plánujú všetky organizačné formy denných činností, okrem činností zabezpečujúcich životosprávu- hry a činnosti, cvičenie, dopoludňajšie a popoludňajšie výchovno-vzdelávacie aktivity a pobyt vonku.
11. Pri plánovaní učiteľky popri vývinových úrovniach detí zohľadňujú a rešpektujú aj prirodzenú variabilitu detí a sociokultúrne prostredie, z ktorého deti pochádzajú.
Osobitosťou výchovno- vzdelávacej činnosti u cudzincov je aj osvojenie si základov slovenského jazyka tak, aby deti mali dostatočné a veku primerané komunikačné schopnosti v slovenskom jazyku.
12. Pri plánovaní vychádzame z potrieb, možností a schopností detí a vyhodnotenia evaluačných otázok učiteľkou.
13. Pri plánovaní dodržiavame princípy a zásady plánovania – cieľavedomosti, systematickosti od menej náročných požiadaviek na dieťa k náročným, postupnosti, logickosti.
14. V čase letných prázdnin sa výchovno- vzdelávacia činnosť plánuje a realizuje formou voľných hier a hrových činností.
15. Dieťa so zdravotným znevýhodnením sa vzdeláva podľa školského vzdelávacieho programu
školy. Ak jeho špeciálne výchovno-vzdelávacie potreby neumožňujú, aby sa vzdelávalo podľa školského vzdelávacieho programu, dieťa sa vzdeláva podľa individuálneho vzdelávacieho programu vypracovaného v súlade s odporúčaniami zariadenia poradenstva a prevencie a s informovaným súhlasom zákonného zástupcu dieťaťa. Deťom so zdravotným znevýhodnením a deťom s nadaním sa v súlade s princípmi inkluzívneho vzdelávania a odporúčaniami zariadenia poradenstva a prevencie poskytujú podporné opatrenia.
16.Zdravotné cvičenia sú premyslene naplánované. Môžu byť vytvorené ako samostatná príloha a označené číslami. Po dohode učiteliek sa môžu opakovať po nejakom časovom úseku.
17. Do plánov zaraďujeme aktivity a činnosti, ktoré podporujú vlastnú aktivitu dieťaťa. Pasívne učenie obmedziť na minimum.
18. Výkonové štandardy plánujeme smerom k dieťaťu, nie k učiteľovi.
19. Výkonové a vzdelávacie štandardy plánujeme v súlade so životom materskej školy (besiedky, tradície, vystúpenia pre verejnosť), mimo nej (plavecký , korčuliarsky výcvik, škola v prírode, exkurzie, výlety, saunovanie).
20. U dieťaťa, ktoré nedosiahlo školskú spôsobilosť a pokračuje v plnení povinného predprimárneho vzdelávania, sa vzdelávanie sústreďuje na odstránenie kľúčových kompetencií nevyhnutných na zvládnutie primárneho vzdelávania v základnej škole.	
21. Stratégie výchovno- vzdelávacej činnosti vyberáme tak, aby rozvíjali celostne osobnosť dieťaťa v oblasti rozvíjania poznávacích procesov, získavania poznatkov, informácií a skúseností na základe vlastnej aktivity, aby deti nepreťažovali, aby boli pre ne pútavé, aby plnili stanovené ciele.
22. Učiteľky majú slobodný výber pri plánovaní stratégií výchovno- vzdelávacej činnosti. Stratégie si môžu dopĺňať aj priebežne v závislosti od vzdelávacích potrieb a rozvojovej úrovne detí, ako aj od nimi preferovaného učebného štýlu.
23. Metódy a formy práce vyberáme podľa podmienok, schopností a potrieb detí tak, aby boli dosiahnuté výchovno- vzdelávacie ciele. Učiteľky využívajú najmä didaktické, aktivizujúce, inovatívne metódy.
24. Učebné zdroje učiteľky vyberajú podľa potrieb a špecifík k plnenie jednotlivých výkonových štandardov. Učebnými zdrojmi pre učiteľky a deti je literatúra, časopisy, slovníky, materiálno- technické a didaktické prostriedky, interiér aj exteriér materskej školy, okolie materskej školy a iné ďalšie podľa výberu učiteliek.
25. V prípade povolenia individuálneho vzdelávania na žiadosť zákonného zástupcu kmeňová materská škola v spolupráci so zákonným zástupcom určí obsah individuálneho vzdelávania dieťaťa bezodkladne. 


5  VYUČOVACÍ  JAZYK

Výchova a vzdelávanie sa v materskej škole uskutočňuje v slovenskom jazyku.

6  SYSTÉM  PODPORY  DETÍ V  SÚLADE  S  PRINCÍPMI  INKLUZÍVNEHO  VZDELÁVANIA
Materská škola uplatňuje princípy inkluzívneho vzdelávania s cieľom zabezpečiť rovnaký prístup ku kvalitnému vzdelávaniu pre všetky deti prijaté do MŠ vrátane cudzincov. 
Všetky deti bez ohľadu na pohlavie, vierovyznanie, etnickú, jazykovú alebo kultúrnu príslušnosť, ekonomické zázemie a zdravotné znevýhodnenie alebo nadanie majú rovnaký prístup k vzdelávaniu.
Materská škola zabezpečuje inkluzívne vzdelávanie pre všetky deti v materskej škole na základe rovnosti príležitostí a rešpektovania výchovno-vzdelávacích potrieb a individuálnych osobitostí detí a podporuje ich aktívne zapojenie do výchovno-vzdelávacích činností školy.
Cieľom systému podpory detí je vytvárať také podmienky, aby sa každé dieťa mohlo aktívne zapojiť do výchovno-vzdelávacej činnosti a učiť sa spôsobom a tempom, ktoré rešpektuje jeho individuálne potreby, možnosti a potenciál.
Škola vytvorí bezpečné, podporné a rešpektujúce sociálne prostredie pre inklúziu.
Pedagogická podpora v triede
Pedagogická podpora je zabezpečovaná prostredníctvom:
- diferencovanej výchovno-vzdelávacej činnosti- učiteľka volí podľa potrieb detí rôzne úrovne náročnosti úloh, rešpektuje individuálne tempo učenia, úrovne schopností, komunikačných zručností, sociálne fungovanie, záujmy, skúsenosti a potreby podpory, individuálny prístup učiteľky,
- flexibilnej organizácie činností, 
- primeranej náročnosti úloh ,
- vedenia detí k vzájomnej úcte, chápaniu a prijatiu odlišnosti, spolupráci, citlivej komunikácii, participácií na živote školy,
- podnetného, bezpečného a podporujúceho prostredia na aktívne učenie sa detí, prostredia na odbúranie fyzických, komunikačných a informačných bariér,
- zaraďovania detí so zdravotným znevýhodnením  a špeciálnymi výchovno- vzdelávacími potrebami  do tried spolu s ostatnými deťmi.
Individuálna podpora detí
Individuálna podpora vychádza z priebežného pedagogického pozorovania a diagnostiky dieťaťa, hodnotenia pokroku detí, rozhovoru so zákonnými zástupcami a spolupráce s odbornými zamestnancami a poradenskými zariadeniami. Zahŕňa prispôsobenie foriem, metód a prostriedkov výchovno-vzdelávacej činnosti individuálnym potrebám dieťaťa- individuálne aktivity, prispôsobenie tempu učenia, špeciálny prístup aj pomôcky. Škola spolupracuje s rodičmi a v prípade potreby aj so zariadeniami poradenstva a prevencie. 
Pri deťoch so špeciálnymi výchovno-vzdelávacími potrebami sa podpora poskytuje v súlade s odporúčaniami odborných zariadení, s deťmi podľa potreby individuálne pracuje pedagogický asistent, školský logopéd a školský špeciálny pedagóg.
Dieťa so zdravotným znevýhodnením sa vzdeláva podľa školského vzdelávacieho programu školy. Ak jeho špeciálne výchovno-vzdelávacie potreby neumožňujú, aby sa vzdelávalo podľa školského vzdelávacieho programu, dieťa sa vzdeláva podľa individuálneho vzdelávacieho programu vypracovaného v súlade s odporúčaniami zariadenia poradenstva a prevencie a s informovaným súhlasom zákonného zástupcu dieťaťa. Deťom so zdravotným znevýhodnením a deťom s nadaním sa v súlade s princípmi inkluzívneho vzdelávania a odporúčaniami zariadenia poradenstva a prevencie poskytuje podporné opatrenia.
V prípade jazykovej bariéry dieťaťa učiteľky využívajú vizuálne pomôcky a názorné aktivity, využívajú hry podporujúce rozvoj slovnej zásoby.
Pri deťoch s pohybovým obmedzením diferencujeme pohybové aktivity, cvičenie a pohybové hry podľa individuálnych schopností a zdravotného obmedzenia.
Spolupráca a podporné opatrenia
Cieľom spolupráce školy, zákonných zástupcov a poradenských zariadení je pomenovať potreby detí, nastaviť primeranú podporu a priebežne vyhodnocovať jej účinky.

Škola podľa potreby zabezpečuje poskytovanie podporných opatrení v súlade s platnou legislatívou a možnosťami školy. Cieľom a zameraním je odstrániť alebo zmeniť bariéry detí vo vzdelávaní.
Materská škola podporuje úzku spoluprácu s rodičmi/zákonnými zástupcami, odbornými zamestnancami a podporným tímom- v škole pôsobí- školský logopéd, pedagogický asistent, školský špeciálny pedagóg. Systém podpory je založený na včasnom rozpoznávaní potrieb detí, kontinuálnom sledovaní ich pokroku a na pružnom reagovaní na ich meniace sa potreby.
Prevencia diskriminácie a segregácie
Materská škola cielene vytvára prijímajúcu a bezpečnú klímu, uplatňuje preventívne opatrenia proti všetkým formám diskriminácie a segregácie a podporuje rozvoj vzájomného rešpektu, tolerancie a spolupráce medzi deťmi. Základným princípom je prispôsobovanie sa materskej školy potrebám dieťaťa, nie dieťaťa podmienkam školy.

7  STRATÉGIA  DIGITÁLNEJ  TRANSFORMÁCIE  VZDELÁVANIA

Digitálna transformácia predprimárneho vzdelávania v materskej škole predstavuje systematický, premyslený a pedagogicky ukotvený proces zmysluplného začleňovania digitálnych technológií do výchovno-vzdelávacej činnosti v súlade s vývinovými osobitosťami detí predškolského veku.

Cieľom materskej školy je podporovať u detí na veku primeranej úrovni porozumenie základným javom digitálnej doby, rozvíjať pozitívne a zodpovedné postoje k digitálnym technológiám a budovať základy digitálneho a informatického myslenia prostredníctvom hry, objavovania, tvorivých činností a riešenia problémov s využitím digitálnych a nedigitálnych pomôcok.
Východiská digitálnej transformácie

Digitálne technológie sú využívané ako podporný nástroj učenia sa, nie ako náhrada priamej skúsenosti, pohybu, sociálnej interakcie a hry. Materská škola dbá na vyvážený pomer digitálnych a nedigitálnych činností a na ochranu fyzického a psychického zdravia detí.
Digitálne technológie slúžia aj ako komunikačný nástroj, nástroj spolupráce s rodičmi a nástroj dokumentovania pokroku detí.

Celoškolský prístup

Digitálna transformácia je realizovaná ako celoškolský proces, ktorý zahŕňa zmenu pedagogických prístupov, podporu aktívneho učenia sa detí, vyváženosť striedania digitálnych a nedigitálnych skúseností a vytváranie podnetného a bezpečného digitálneho prostredia. 
Škola prísne dbá na ochranu fyzického aj psychického zdravia detí. Digitálne technológie sú vyberané s dôrazom na ich pedagogickú hodnotu a primeranosť veku detí.
Materské školy majú triedy vybavené rôznymi digitálnymi technológiami- notebookmi, interaktívnymi tabuľami, digitálnymi hračkami napr. Včielka Bee, m- Tiny, interaktívnymi podlahami, fotoaparátmi, zvukovými pomôckami...
Učiteľky ich využívajú ako podporný nástroj na plnenie vzdelávacích štandardov napr. učia deti, využívať internet ako zdroj získavanie nových informácií, digitálne hračky a pomôcky využívajú na objavovanie, zaznamenávanie pozorovaní, zaznamenávanie hlasovej komunikácie, riešenie problémových úloh, jednoduché programovanie, uchovávanie poznatkov, vedomostí a zážitkov cez digitálnu fotografiu, nahrávanie zvukov, logické aktivity, na interaktívnej tabuli pracujú s edukačnými programami...

Digitálne technológie škola využíva na transparentnú komunikáciu so zákonnými zástupcami detí s cieľom zdieľať vzdelávacie pokroky detí (elektronické portfólia...).

Pravidlá práce s digitálnymi technológiami v škole:
- slúžia ako podporný nástroj vzdelávania a plnenia vzdelávacích štandardov, cieľov a obsahu vzdelávania vo všetkých vzdelávacích oblastiach- robia vzdelávanie zaujímavým, inovatívnym,
- dodržiavanie psychohygieny, bezpečnosti pri práci s technológiami (deti pracujú pod vedením učiteľky), čas pri zariadeniach je limitovaný,
- rešpektovanie vekových a vývinových osobitostí detí, 
- uplatňovanie inkluzívneho prístupu – rešpektujeme tempo učenia sa, východiskovú úroveň každého dieťaťa,
- uplatňovanie digitalizácie vo všetkých vzdelávacích oblastiach, cieľoch, hodnotení, spolupráci s rodičmi,
- dodržiavanie plánovaného využívania technológií pri plnení cieľov a pri aktivitách, ich skutočná realizácia v praxi,
- podporovanie rozvíjania digitálneho povedomia, tvorivého využitia poznatkov, logického a informatívneho myslenia.

Rozvoj digitálnych kompetencií zamestnancov

Neoddeliteľnou súčasťou digitálnej transformácie je rozvoj digitálnych kompetencií pedagogických zamestnancov a ostatných zamestnancov materskej školy cez aktualizačné, inovačné a individuálne vzdelávania. Dôraz kladieme na schopnosť kriticky vyberať a reflektovať digitálne nástroje, bezpečne a podnetne s nimi pracovať a modelovať zodpovedné používanie technológií.
Využívame digitalizáciu ako moderný nástroj komunikácie so zákonnými zástupcami detí, s deťmi (v prípade dištančného vzdelávania) a aj na spracovanie pedagogickej dokumentácie.

Inkluzívny a personalizovaný prístup

Pri využívaní digitálnych pomôcok sa uplatňuje inkluzívny a personalizovaný prístup, ktorý rešpektuje individuálne potreby, tempo učenia sa a východiskovú úroveň každého dieťaťa. Digitálne technológie sú využívané tak, aby podporovali rovnosť príležitostí a plnohodnotnú účasť všetkých detí na vzdelávaní.

Strategický prístup školy k využívaniu digitálnych technológií

Vízia digitálnej kultúry školy: prispievať k podielu digitálnych technológií  na myslení a vzdelávaní detí predškolského veku využívaním motivujúco- konštruktívnych spôsobov výučby v súlade so spoločenskými potrebami a odbornými poznatkami.
Víziou je rozvíjať digitálnu gramotnosť detí a porozumieť základným pojmom informatiky primerane k veku detí.

Cieľom je naučiť deti, že digitálna technika pomáha pri tvorivej práci, umožňuje riešiť problémy, objavovať nové poznatky a najmä dospieť k zisteniu, že neslúži len na hru. 
Škola chce deti naučiť pracovať s digitálnymi technológiami funkčne, citlivo a uvážene.

Spôsob hodnotenia:
- priebežné hodnotenie digitálnej kultúry školy na pedagogických radách – analýza prínosov a rizík vo výučbe,
- autoevalvácia školy v materiálnej oblasti – stav didaktickej techniky v škole, vo vzdelávaní učiteľov v oblasti digitalizácie
image1.png




